Llíria seleccionada en el Programa Operatiu FEDER per a realitzar intervencions en el patrimoni local
17 de juliol de 2018

El Consistori de Llíria va concórrer, a finals de desembre dl 2017, a les ajudes europees del Programa Operatiu del Fons Europeu de Desenrotllament Regional (FEDER). La Regidoria de Cultura, Patrimoni i Turisme va sol•licitar la inclusió de cinc projectes de restauració del patrimoni arquitectònic i monumental de la capital del Camp de Túria.

Segons el regidor de l'àrea, Paco García, “es van demanar ajudes per un valor d'1,6 milions d'euros, repartides en cinc projectes, les Termes romanes de Mura, la muralla medieval del Pont del Vidre, l'entorn de l'església de la Sang, els Trulls de Daüd i  els refugis de la Guerra Civil del Col•legi Sant Vicent”.

D'estos cinc projectes, l'Ajuntament va retirar el del Pont del Vidre, amb la finalitat de poder acollir-se a una altra subvenció de la Diputació de València i agilitzar la tramitació de la seua intervenció, que en estos moments es troba en procés de licitació de les obres.

Dels altres quatre, la Generalitat ha seleccionat inicialment dos d'ells, el de les Termes romanes de Mura, que té una inversió prevista de 689.666,69 euros i el dels Trulls de Daüd, amb un pressupost estimat de 203.194,08 euros. En total, “prop d'un milió d'euros que aniran destinats a la millora i conservació del patrimoni monumental de la ciutat de Llíria”.

Per a García, “esta és una molt bona notícia, ja que el nostre municipi entra en una convocatòria de fons europeus destinat a la recuperació del patrimoni, fet que possibilitarà la posada en valor d'estos dos espais monumentals de la ciutat, com són els dels Trulls de Daüd a la zona de La Venta i el les Termes romanes en la zona de Mura”.

“Ambdós projectes suposen la culminació d'un treball cuidadós i rigorós fet des dels servicis tècnics i la Regidoria de Cultura i Patrimoni HistoricoArtístic, així com per a poder incorporar-los posteriorment en la cartera de productes turístics”, ha apuntat l'edil de Cultura.

“Sobre els dos restants projectes que no han entrat en la convocatòria, es continuarà treballant des de la regidoria per poder incorporar-los en la línia de subvencions del PO FEDER, corregint algun dels requeriments que han motivat la seua desestimació i, en tot cas, executar únicament la part que depén exclusivament de l'ajuntament”, ha conclòs Paco García.